དབྱུག་པའི་མན་ངག་སྦ་དཀར་ཁྲི་གང་ལ།།བལ་དཀར་ནོར་བུ་ཐོ་བ་རབ་བརྗིད་ལྡན།།བསྐྱེད་ཆོག་རྒྱས་བཏབ་ཤིས་བརྗོད་ལེགས་གྲུབ་ནས།།གདོན་ཅན་ཤོ་རེ་མཛེ་ཡུགས་དམ་སེལ་ཅན།།རེག་ཏུ་མི་འཇུག་ས་རྗེན་ལ་མི་བཞག།རང་ཉིད་གསང་བདག་གསལ་བའི་ཐུགས་ཀ་ནས།།འོད་འཕྲོས་ནད་གདོན་གནོད་བྱེད་ཐམས་ཅད་བཀུག།གསང་དེར་བསྟིམ་ལ་དབྱུག་པས་བསྣུན་པའི་ཚེ།།བགེགས་ཀྱི་གདུག་སེམས་ཟུག་རྔུའི་མཚན་འཛིན་ཀུན།།གནམ་ལྕགས་འབར་བས་བསྣུན་པའི་སྦུར་བ་བཞིན།།ཐལ་བར་བྱས་ཤིང་ནད་པར་གནོད་བྱེད་ཀྱི།།སེམས་ཉིད་གཟུང་འཛིན་བྲལ་བའི་ཆོས་ཀྱི་དབྱིངས།།སྟོང་ཉིད་སྙིང་རྗེའི་ངང་དུ་རོ་སྙོམས་བྱས།།བསྣུན་ཐབས་ཤལ་གདོང་ཐུབ་རུས་པ་ལ།།འདྲེད་ཐབས་དང་པོ་ཆུང་ངུ་རིམ་ཤེད་བསྐྱེད།།གསང་དང་ཕན་ཡོན་ཕལ་ཆེར་མེ་དང་མཐུན།།ཁྱད་པར་སྙིང་རླུང་སྟོད་འཚང་སྨྱོ་འབོག་གདོན།།མ་ཞུ་གྲང་སྲིན་ནད་ཀྱི་དཔྱད་མཆོག་སྟེ།།གཅོང་ཆེན་ཁྲག་མཁྲིས་ཚད་པ་སྦྲུམ་མར་སྤངས།།རྣལ་འབྱོར་དབང་ཕྱུག་གྲུབ་ཆེན་ཨོ་རྒྱན་གྱིས།།རྣོ་བའི་གསུང་ཚིག་མདོ་དོན་སྙིང་པོ་འདིས།།ནད་གདོན་བགེགས་དཔུང་ཕྱེ་མར་འཐག་པ་ཡིན།།བཀྲ་ཤིས་འགྲོ་བ་ཡོངས་ལ་ཐོབ་པར་ཤོག།